KIRJALLINEN KYSYMYS E-2704/02 esittäjä(t): Charles Tannock (PPE-DE) komissiolle. Myanmarin (Burman) viranomaisten harjoittama vaino.



Virallinen lehti nro 011 E , 15/01/2004 s. 0013 - 0014



KIRJALLINEN KYSYMYS E-2704/02 esittäjä(t): Charles Tannock (PPE-DE) komissiolle (26. syyskuuta 2002) Aihe: Myanmarin (Burman) viranomaisten harjoittama vaino Toistuvien raporttien mukaan Myanmarin viranomaiset vainoavat viidakkoalueilla eläviä etnisiä vähemmistöryhmiä, erityisesti Karen-kristittyjä ja Shan-kansaa. Vainoihin kuuluvat järjestelmälliset raiskaukset ja murhat. Viime vuoden tapaninpäivänä hyökättiin Ler Per Hurin leiriin, johon Karen-kristityt ovat joutuneet siirtymään Myanmarin valtion sisällä. Tämän vuoksi 300 ihmistä pakeni turvaan Thaimaahan. Helmikuisten tiedotteiden mukaan Myanmarin jalkaväkipataljoonan 246 joukot teloittivat kolme maanviljelijää, jotka olivat matkalla maatilalleen Saai Khaaon kylän ulkopuolelle Kun Hingin kunnan alueella. Toukokuussa tiedotettiin, että jalkaväkipataljoonan 559 joukot teloittivat kymmenen Karen-kristittyihin kuuluvaa kyläläistä Mukwan kylässä. Joidenkin näistä ryhmistä on uskottu sekaantuneen huumeiden salakuljetukseen tietyssä vaiheessa. Tosin viimeisten tiedotteiden mukaan eräät Shah-heimoon kuuluvista miehistä ovat joutuneet vainon kohteiksi, sillä he ovat hiljattain yrittäneet estää amfetamiinipillereiden laittoman viennin Thaimaahan. Myanmarin armeijakin on aktiivisesti osallistunut laittomaan huumekauppaan. Euroopan unionin on ilmeisen vaikeata tarkistaa erillisiä tapauksia, mutta onko komissio tietoinen siitä, että alueella tapahtuu säännöllisesti järjestelmällistä vainoa? Jos on, mihin toimenpiteisiin komissio on ryhtynyt parantaakseen Myanmarin hallintojärjestelmän ihmisoikeustilannetta? Katsooko komissio, että Myanmarin armeija osallistuu amfetamiinipillereiden salakuljetukseen Thaimaahan? Onko komissiolla todisteita siitä, että Myanmarin hallitus on sekaantunut heroiinin salakauppaan? Kuinka laajat kauppasuhteet Myanmarilla ja Euroopan unionilla on? Voiko komissio ilmoittaa, minkälaista taloudellista apua Euroopan unioni tarjoaa Myanmarille? Christopher Pattenin komission puolesta antama vastaus (16. lokakuuta 2002) Kuten on todettu moneen kertaan, komissio on syvästi huolissaan Burman/Myanmarin tilanteesta ja sotilasvallan aiheuttamasta vahingosta maalle ja sen tulevaisuudelle sekä sotilasvallan toimien kielteisistä vaikutuksista lähialueeseen, esimerkkeinä huumekauppa ja yhä pahempi pakolaistilanne. Komissio on tietoinen väitteistä, joiden mukaan Burman/Myanmarin armeija vainoaa etnisiä vähemmistöryhmiä, ja esittää jatkuvasti huolensa maan ihmisoikeustilanteesta erityisesti etnisten vähemmistöjen asuttamilla alueilla. Nämä huolet esitettiin jälleen Burman hallitukselle äskettäisellä unionin troikan vierailulla Burmaan/Myanmariin. Samoin komissio saattaa huolensa säännöllisesti Kaakkois-Aasian maiden liiton (ASEAN) jäseninä olevien Burman kumppaneiden tietoon. Komissio on myös tietoinen väitteistä, joiden mukaan maan sotilashallinto on osallisena huumekaupassa, mutta näitä väitteitä on luonnollisesti vaikea todentaa. Unioni on omaksunut jyrkän yhteisen kannan Burman/Myanmarin suhteen. Yhteinen kanta hyväksyttiin ensimmäisen kerran vuonna 1996, ja sitä on tiukennettu useaan otteeseen sen jälkeen. Siihen sisältyy vuonna 1990 asetettu aseidenvientikielto, puolustusalan yhteistyön jäädyttäminen vuodesta 1991 sekä kaiken kahdenvälisen avun keskeyttäminen puhtaasti humanitaarista apua lukuun ottamatta. Samoin voimassa on viisumikielto, joka koskee sotilashallinnon jäseniä, hallituksen jäseniä, korkeita armeijan ja turvallisuusjoukkojen upseereita ja heidän perheenjäseniään. Myös hallitusten korkean tason edustajien vierailut Burmaan/Myanmariin on lopetettu. Yhteistä kantaa päätettiin vahvistaa edelleen 10. huhtikuuta 2000 lisäämällä siihen a) kielto toimittaa maahan laitteita tai välineitä, joita voidaan käyttää maan sisäiseen sortoon tai terroriin, b) yhdistämällä ja julkaisemalla aiempi punainen (automaattinen viisumikielto) ja keltainen (jäsenvaltioiden kuuleminen viisumihakemuksista) luettelo sekä c) jäädyttämällä julkaistussa luettelossa mainittujen henkilöiden nimissä ulkomailla olevat varat. Samalla mahdollistettiin viisumin myöntäminen Burman ulkoministerille, jos se on unionin etujen mukaista. Lokakuun 8. päivä 2001 kokoontunut yleisten asioiden neuvosto päätti jatkaa yhteisen kannan voimassaoloa 29. päivään huhtikuuta 2002 sellaisenaan lukuun ottamatta teknistä muutosta, jotta jäsenvaltiot voisivat myöntää viisumeita YK:n kokouksiin tai konferensseihin osallistumiseksi. Yhteistä kantaa jatkettiin huhtikuussa 2002 muuttumattomana lokakuun 29. päivään 2002 asti. Kauppasuhteista voidaan todeta, että Burma/Myanmar on Maailman kauppajärjestön (WTO) jäsen, ja näin ollen WTO:n säännöt suojaavat sitä syrjivältä kohtelulta. Yhteisön tavanomaisesti vähiten kehittyneille maille myöntämät kaupan etuudet poistettiin kuitenkin Burmalta/Myanmarilta vuonna 1997 pakkotyövoiman käytön vuoksi. Maa ei myöskään ole oikeutettu hyötymään yhteisön kaikki paitsi aseet -aloitteesta, joka käynnistettiin vuonna 2001. Komissio myöntää vuosittain 46 miljoonaa euroa humanitaarista apua Burman väestölle, lähinnä etnisten vähemmistöjen asuttamille alueille, ja se valmistelee parhaillaan 5 miljoonan euron avustusohjelmaa HIV:n/aidsin torjumiseksi maassa. Kaikki yhteisön apu kanavoidaan kansalaisjärjestöjen ja/tai kansainvälisten järjestöjen kautta.